Papersnake/gushiwen huggingface dataset:
和宋平叔莫子谣
沈辽（宋代）

南方气候多不叙，茫茫万生亦殊趣。人性虽或异所宜，莫不知爱肤与肌。

时方盛夏困多旱，高堂方喜遂我私。有虫名为物甚小，朴朴无状安能为。

诸公所赋虽甚美，盛道嘴吻良见欺。虎豹齿牙利如兵，我尚不畏矧此微，微物曾不如蚊虻。

天生有命各有情，何用讥侮起纷争。我心坦然如日月，我若呶呶我当罚。
送梁郎中赴吉州
刘长卿（唐代）

遥想庐陵郡，还听叔度歌。旧官移上象，新令布中和。

看竹经霜少，闻猿带雨多。但愁征拜日，无奈借留何。
霜夜
陆游（宋代）

土床纸帐卧幽寂，枕上细听城上更。
榾柮烧残地炉冷，喔咿声断天窗明。
风霜欲透草茨屋，盐酪不下荠糁羹。
犹恨扶犁老无力，向来枉是请躬耕。
秋湘堂偶成
何巩道（明代）

天空斜月入檐低，屋里窗开尽对溪。一地晚花留蝶宿，数枝秋柳罢莺啼。

乞诗稚子痴相问，送酒渔郎老自携。试上孤篷共吟赏，芙蓉红满相公堤。
雪湖以予长儿正新构仲儿
谢迁（明代）

新构粗营愧菲材，榱题何敢竞崴嵬。两山如对门前立，三径仍崴竹下开。

墙堵及肩聊自蔽，堂基盈趾漫加培。廉泉让水依然在，愿与知心共一杯。
赠喻叔奇县尉
王十朋（宋代）

同舍同年友，天资迥不群。诗文侵晋宋，兄弟类机云。

梅市访仙侣，兰亭怀右军。
晴檐斗鹊
倪岳（明代）

晴日煦而丽，脩檐下轻风。维鹊肆抟击，上下虚庭中。

奋然各贾勇，喧啾若争雄。一或寂垂翅，奔败潜无踪。

一或奋翼起，气势摩苍穹。得失果何在，角力徒自憃。

微物尚知竞，人心将焉穷。览之增馀悲，回首云天空。
试笔
陆游（宋代）

烹葵饭豆饱还休，弄笔翻书岁又秋。
灵府湛然如止水，拟将何地著闲愁？
泊舟无锡雨止遂游惠山
杨万里（宋代）

天教老子不空回，船泊山根雨顿开。
归去江西人问我，也曾一到惠山来。
水灯
释道冲（宋代）

万里烟波接素秋，银缸耿耿泛中流。
自从一点光明后，逐浪随波未肯休。
渔家傲
欧阳修（宋代）

十一月新阳排寿宴。黄钟应管添宫线。猎猎寒威云不卷。风头转。时看雪霰吹人面。

南至迎长知漏箭。书云纪候冰生研。腊近探春春尚远。闲庭院。梅花落尽千千片。
题马远画梅四幅
杨娃（宋代）

夭桃艳杏岂相同，红润姿容冷淡中。
披拂轻烟何所似，动人春色碧纱笼。
又次叶致远韵二首
王安石（宋代）

明时君尚富春秋，岂比衰翁远自投。
智略未应施畎亩，上前他日望吾丘。
春日访知微门焉未应诗以嘲之
邵宝（明代）

剥啄应松声，客去僧未起。僧病一春过，老却山中杞。
挽赵集贤□□□三首
陈著（宋代）

命好谁无死，恩斯独异今。
人迎万里榇，天报一生心。
红炬护舟稳，白云归窆深。
蹒跚得临坎，痛器撼山林。
题赠高士章少机
李龏（金朝）

度人经注就，进罢径还乡。自说为高士，深恩感寿皇。

断琴支醉石，寒帽掷吟床。八十身犹健，元无服食方。
送才上人还雪窦寄达观禅师
梅尧臣（宋代）

春雪满蓑笠，海边先燕归。
千林新改叶，百衲旧来衣。
溪水从何至，山云自解飞。
报言岩下客，斋钵笋应肥。
感怀追和柳子厚郊居岁暮韵
晁补之（宋代）

残暑夜如炊，晓风吹萧索。
开门望林木，引蔓修篱落。
所欣尘累远，不恨生涯薄。
心事少干云，白头成忆昨。
送暐侍者之湖南
刘子翚（宋代）

茗碗深浇破别愁，掺裾犹得小迟留。
不将流落遇知已，故向艰难作远游。
春动闽山迎两屐，夜凉楚月趁孤舟。
相逢应说庞翁笑，黑頞黄髯万念休。
留连李寺丞吟诗阁
赵湘（宋代）

静阁采诗人罕到，栖栖树石尽当簷。
长因夜月全开户，独为南当不下帘。
得句砚中秋月减，觅题池上晚花添。
炎天几度相留宿。曾值风凉雨气兼。
西江月（荼コ阁春赋）
周密（宋代）

花气半侵云阁，柳阴近隔春城。画阑明月按瑶筝。醉倚满身芳影。

翠格素虬晴雪，锦笼紫凤香云。东风吹玉满闲庭。二十四帘春靓。
饭牛歌为胡子徽作
何梦桂（宋代）

朝饭牛，饭牛原上草。
夜饭牛，饭牛霜下藁。
草香藁软牛饱肥，黄犊跳梁犍卧噍。
烟蓑雨笠犊鼻裈，髫龀饭牛今已老。
有时扣角苦劳碌，人世触蛮等双角。
古今名利成战场，不似倒骑牛背乐。
君不见齐甯戚，长夜饭牛歌白石。
漫漫待旦骭衣单，待旦示明何嗟及。
又不见百里奚未遇时，示遇饭牛人不知。
平生爵禄不入心，何故要秦五羊皮。
老翁牵牛傍流水，水不饮牛宁洗耳。
入去山中深更深，芦管一声千古意。
乾坤旦暮不曾知，那间人间荣辱事。
以团茶洮州绿石砚赠无咎文潜
黄庭坚（宋代）

晁子智囊可以括四海，张子笔端可以回万牛。
自我得二士，意气倾九州。
道山延阁委竹帛，清都太微望冕旒。
贝宫胎寒弄明月，天网下罩一日收。
此地要须无不有，紫皇访问富春秋。
晁无咎，赠君越侯所贡苍玉璧，可烹玉尘试春色。
浇君胸中过秦论，斟酌古今来活国。
张文潜，赠君洮州绿石含风漪，能淬笔锋利如锥。
请书元佑开皇极，第入思齐访落诗。
驻马坡
叶辉（宋代）

将军气势溢江河，跃马曾来驻此坡。
坡下石头城最险，屯兵正自不消多。
送陈法曹文卿兼柬松窗
史弥宁（宋代）

幸无风雨窘重阳，且唤龙丘倒菊觞。
糜样交情愁隔阔，酒般归兴笑奔忙。
朗君足下云霄近，阿母堂前日月长。
若见南闽旧同社，为言诗鬓已苍浪。
海上行送舒文质之京赴危大参之招
蓝仁（明代）

海门五月南风高，龙骧万斛如鸿毛。蓬莱方丈渺何许，但见吞天沃日之洪涛。

龙光蜃气迷咫尺，夜看星辰朝看日。居庸如天入海青，玉楼十二通仙灵。

仙人楼居龙衮明，二十八宿风云生。山人曾驾辽东鹤，秋入瀛洲采灵药。

归来尘土三十年，至今梦想钧天乐。十月北风鸿燕翔，羽人遗我云锦裳。

纷纷霪雨暗八荒，子胡不归白玉堂。山人笑与青山别，夜鹤秋猿意悽恻。

有书伏阙救疮痍，江南小臣如蚁虱。吾闻东海百谷王，有如宸居朝四方。

江淮道路日流血，海若率职能令海道成康庄。吴樯楚柁千艘入，白粲红陈万仓积。

近传渤海罢干戈，复道涂山来玉帛。我歌海上行，送子万里情。

匣中双吴钩，忽作蛟龙鸣。安得持之献天子，一扫六合风尘清。
知崇庆府致政何君挽诗二首
魏了翁（宋代）

外监名父子，元方难弟兄。
鹤空黄壤梦，雁续紫霄声。
山远玉无胫，春多天有情。
至今溪上月，犹傍碧梧明。
营陵道中遇雨
宋书升（清代）

石径崎岖里，春阴晻霭中。莺啼千树雨，驴背一蓑风。

野渚流添碧，村楼雾隐红。孤山全入画，云水正濛濛。
四月果
王安石（宋代）

一春强半勒花风，几日园林几树红。
汲汲追攀常恨晚，纷纷吹洗忽成空。
行看果下苍苔地，已作人间白发翁。
岂惜解鞍留夜饮，此身醒醉与谁同。
【南吕】阅金经　春游
鲜于必仁（元代）

飞絮粘蜂蜜，落花香燕泥，腻叶蟠云护锦机。宜，笙歌一派随。游人醉，半
竿红日低。
寄林七膳部兼呈林怀之广文
高柄（明代）

无诸台下叶初黄，客里相逢值早霜。秋馆醉看仙菊满，禅房坐早雨花香。

别来塞雁江云隔，梦去青山海路长。白发广文凭问讯，门前还有几升堂。
寄王微之
傅尧俞（宋代）

当利江头最僻州，怀人惟是数登楼。绿樽连日不成宴，飞盖满城无旧游。
臈日有怀陈侍郎则项郎中驾秦御史炳陈御史增夏御史时
殷奎（明代）

臈日晴原感慨长，斯民休息荷时康。十禽物盛馀三杀，八蜡年丰达万方。

分粥邻人怜旧俗，赐脂朝士羡恩光。举头南北云泥隔，为写新诗托雁行。
晚港
苏景熙（明代）

晚港桥边柳，枝枝压雪斜。兼风时有态，带月影全遮。

古渡空流水，寒林乱点鸦。蹇驴吟对汝，愁杀故园花。
同年舒伯董招至合水得绝句
郭浚（明代）

出门爱山翠，时对春风坐。多年老鹤声，忽向空中堕。
一落索·欲访瑶台蓬岛
王安中（宋代）

欲访瑶台蓬岛。烟云缥缈。清游却到凤皇池，听檀板、新声妙。天上除书催早。人瞻元老。东风烟柳罩河堤，更何处、深春好。
读唐遗录六绝 其四 成汭
王庭圭（宋代）

劳役三年成巨舰，出师未战失江陵。不知雷满和州载，始悟齐山截海名。
宴中山
李世民（唐代）

驱马出辽阳，万里转旂常。对敌六奇举，临戎八阵张。

斩鲸澄碧海，卷雾扫扶桑。昔去兰萦翠，今来桂染芳。

云芝浮碎叶，冰镜上朝光。回首长安道，方欢宴柏梁。
太乙莲舟
胡奎（元代）

玉井芙蓉一叶秋，绛河清浅向西流。夜深自载青天月，不用吹灯阁上头。
逍遥咏
宋太宗（宋代）

奥义通玄化，精微妙入神，
功程随志愿，贬降背于真。
静默堪为法，无言事可亲。
赠道流
陆游（宋代）

羽人邂逅饮旗亭，自说经年醉不醒。
曾伴翰林游赤壁，仍邀内史写黄庭。
古琴蛇蚹评无价，宝剑鱼肠托有灵。
太华何时寻此约？九霄风露宿青冥。
酬安之谢药栽二章
司马光（宋代）

洛人载花不栽药，吾属好尚何其偏。
服之虽能已百疾，爱间成癖无由痊。
赋得竹箭有筠
席夔（唐代）

共爱东南美，青青叹有筠。贞姿众木异，秀色四时均。

枝叶当无众，风霜岂惮频。虚心如待物，劲节自留春。

鲜润期栖凤，婵娟可并人。可怜初箨卷，粉泽更宜新。
铅山徐子融茅斋留饮次其韵
韩淲（宋代）

茅山从此占西湖，须信高人德不孤。临水未能忘汝颍，爱山还不羡匡庐。

眼前孤劲竹尊者，世上浮名松大夫。浩气已充真乐地，宁论实相与虚无。
四月八日徐郡公得雄赋此贺之 其二
张萱（明代）

海晏珠还掌上珍，拈花微笑是前身。二龙噀水九枝秀，一鹄冲霄六矢新。

臧母集肩金鸑鷟，志公摩顶玉麒麟。悬知慧业钟灵鹫，不数崧生甫与申。
将归留别练塘诸子
陈维崧（清代）

游子衣边雪，慈亲地下心。
都将苴杖泪，并作苦寒吟。
此意复谁识？当歌难自禁。
劳君霜夜弹，莫打失巢禽。
吴门周画师从游溪上数日赋赠
于慎行（明代）

林壑看如画，幽人此地过。弹琴流水近，对酒暮云多。

地僻无来往，山深足啸歌。床头有匹练，试为扫烟萝。
苦雨
陈造（宋代）

有足不下楼，有耳只听雨。
一日不可耐，忽忽弥旬所。
轩盖断还不，尸居成独语。
日色似见慰，云气复如许。
西湖梅柳月，裘马趁箫鼓。
细追他日梦，一笑念缚虎。
新亭梅偶作
吴则礼（宋代）

衡门宿昔只栖迟，惭愧三堂春事奇。
为有丛筠傍流水，故教疏影作横枝。
香罗未办凌波去，素魄休论啼鴃时。
乞与江南风格在，鼻端聊遣广文知。
答释妙声诗二首 其二
袁文清（明代）

至人天隐乐有馀，良玉不愿为雕玙。昂昂盘石大士相，杳杳归雁旁行书。

白莲解结碧云坐，绿蕉不羡青葱裾。道人翻经悟空假，始信尘世归真如。
洛城
邓绎（清代）

大堤河水向东流，杨柳芙蓉映画楼。几度洛城回首望，最怜山色似扬州。
白石岩
钱宏（宋代）

岩下碧藤挂紫烟，岩头白石插青天。
精灵屹作乡邦镇，一剑霜寒二百年。
艮岳百咏 濯龙峡
李质（唐代）

山束苍烟细路通，喷泉飞雨洒晴空。真龙岂许寻常见，故作云间饮涧虹。
西斋不寐三首 其二
方回（元代）

午醉稍就寝，甜梦何翩翩。晚醒漱茗饮，终夕斯无眠。

初数一二鼓，乃至三四迁。草根沸蟋蟀，鸱鸮号树颠。

众静汝独否，谁实使之然。聚萤车生愤，饭牛宁子叹。

吾衰百念灰，曷为不遑安。天宇未肯白，秋气令人酸。

孰是无忧者，恬然衾帷间。鬼神知此心，起盥书短篇。
送黄爱梅过西湖
熊瑞（宋代）

紫牡丹开竞洛豪，春风吹面看栽桃。
琼琚多少非初服，却笑梅栽不入骚。
朱顶千年去不回，两峰南北白云堆。
谁人得似黄公子，不爱闲栽尚爱梅。
石桥秋月
欧阳瑄（明代）

石桥高高如砥平，海波帖帖犹冰凝。秋空无瑕银汉白，孤蟾独伴长庚明。

村居夜作车声涩，谁饮朱门歌吹急。山河倒影落人间，玉露瀼瀼桂花湿。
杂感六章 其二
王世贞（明代）

冉冉西流日，杳杳东逝川。弃女守空闺，不知时变迁。

膏沐一朝施，含羞不自前。虽复回青盻，盛年坐君捐。

二八方偶进，骈齿复齐颜。为媚须及早，为恩须及好。

再收当中热，再捐当何道。
病中即事三首
王炎（宋代）

浃旬不见日，冻云塞天宇。
儿童相与言，雪意恐未已。
一月见三白，为瑞亦足矣。
老夫固畏寒，贫者忧冻死。
六出乱飞花，不如晴可喜。
西江月·迷则身沉苦海
侯善渊（元代）

迷则身沉苦海，悟来月出西江。微风吹动桂花香。惊觉游仙一梦。鹤引鸾随甚处，家童笑指寥阳。玉牌金字号南昌。别是人间天上。
梧桐树·二更里
佚名（宋代）

二更里，传宇宙。一点灵光渐通透。虎龙功交严抵备，三尸莫教走。慧剑空中报冤雠。斩却群魔首。
次韵王醇甫藏秃笔三首
项安世（宋代）

剡剡兰台缀不亭，翩翩鹦鹉健相陵。
少时锋颖先毛遂，晚岁头颅嗣祖能。
杜老壁间留扫马，符王宫里罢栖蝇。
莫欺贫士无檀施，时向文房度一僧。
守居园池杂题·蓼屿
文同（宋代）

孤屿红蓼深，清波照寒影。
时有双鹭鸶，飞来作佳景。
灯笼
陆游（宋代）

我年十六游名场，灵芝借榻栖僧廊。
钟声才定履声集，弟子堂上分两厢。
灯笼一样薄腊纸，莹如云母含清光。
还家欲学竟未暇，岁月已似奔车忙。
书生白首故习在，颠倒简牍纷朱黄。
短檠虽复作老伴，目力眩晃不可常。
平生所好忽入手，摩挲把挈喜欲狂。
兰膏潋灩支达旦，秋雨萧瑟输新凉。
讨论废忘正涂乙，遂欲尽发万卷藏。
所嗟衰病终难勉，非复当年下五行。
春近
陆游（宋代）

短褐枯筇老病身，龙锺也复喜新春。
已知不解多年住，且作都新一事人。
檐角鸟声呼醉梦，室中花气袭衣巾。
朝来更有欣然处，一箸山蔬胜八珍。
句
孙山（宋代）

上州浑如枉死市，岢岚彷佛似阳间。
写古五首 其二
张侃（宋代）

文章如元气，又如水赴川。宿习务洗去，仲涂当日贤。

扶持正统在，后学承其传。众目不可掩，玑衡丽青天。
【双调】湘妃游月宫　春闺情
汤舜民（元代）

海棠过雨绵狼藉，杨柳团烟青旖旎，梨化滴露珠零碎。春深也人未归，对东
风满目伤悲。近绿窗蜂喧蝶闹，临宝镜鸾愁凤泣，隔珠帘燕语莺啼。隔珠帘燕语
莺啼，莺呖呖如诉凄凉。燕喃喃似说别离。香魂趁飞絮悠扬，薄命逐游丝飘荡，
芳心随落日昏迷。三分病积渐里消磨了玉肌，一春愁积攒下压损了蛾眉。愁和病
最苦禁持，靠银床倦眼乜斜，湿金衣清泪淋漓。　夏闺情
冰盘贮果水晶凉，石髓和茶玉液香，碧筒注饮葡萄酿。伤心也谁共赏，对良
宵无限凄凉。藕花风轻翻纱帐，杨柳月微笼绣窗，梧桐露响滴银床。梧桐露响滴
银床，脚步儿未离南轩，魂灵儿已到东墙。屏闲也翡翠蒙尘，簟冷也琉璃失色，
枕空也琥珀无光。谁承望生折了连枝树上凤凰，不提防活刺了并头花底鸳鸯。尽
今生难舍难忘。甜腻腻两字恩情，苦恹恹几样思量。　秋闺情
绣帏冷落采绒球，珠箔空闲碧玉钩，罗衣宽褪泥金扣。恹恹不下楼，对西凤
总是离愁。孤鹜点白云天际，新雁过黄芦渡口，昏鸦啼红树墙头。昏鸦啼红树墙
头，透疏帘凉月纤纤，走空阶落叶飕飕。难支吾今夜寂寥，索准备经年憔悴。漫
咨嗟往日风流，落下个玉镜台不成配偶，谅这个紫香囊怎做遗留？细评跋着甚来
由，遥受的凤友鸾交，虚名儿燕侣莺俦。　冬闺情
鬓从别后甚蓬松，心自愁添越懵懂，肠于断处偏疼痛。更难捱寒夜永，树梅
花欢笑谁同。黄串冷驼绒毡帐，绿酒干羊脂玉钟，青灯暗龟甲屏风。青灯暗龟甲
屏风，痴着心拜月瞻星，擎着泪织锦题红。共何人踏雪骑驴，知那答看花驻马，
落谁家攀桂乘龙。平安信阻蓝桥风波汹汹，团圆梦隔巫山云雨重重。问归期两下
朦胧，卦钱儿许待新春，灯花儿报道残冬。　春闺即事
病乜斜恰似醉乜斜，身瘦怯那堪影瘦怯，人薄劣何况情薄劣。好姻缘成弃舍，
对鸾台展转伤嗟。鹤袖儿金松扣，凤头儿珠褪结，想人生最苦是离别。想人生是
最苦是离别，恶业缘难诉情词，闷根苗怎下锹撅。掩蓝桥白马波翻，烧袄庙金蛇
火烈，暗巫山苍狗云遮。长吁气短吁气心胸哽噎，新啼痕旧啼痕衫袖重叠。两般
儿更是愁绝，敲窗雨惊觉鸳鸯，落花风吹散胡蝶。
寄荔枝与盛参政
田从易（宋代）

樱桃真小子，龙眼是凡姿。
橄榄为下辈，枇杷作客儿。
夕望江桥示萧咨议杨建康江主簿诗
何逊（南北朝）

夕鸟已西度，残霞亦半消。风声动密竹，水影漾长桥。

旅人多忧思，寒江复寂寥。尔情深巩落，予念返渔樵。

何因适归愿，分路一扬镳。
【双调】庆东原_达时务，薄
查德卿（元代）

达时务，薄利名，秋风吹动田园兴。Θ瓜邵平，思莼季鹰，采菊渊明。清淡
老生涯，进退知天命。
书怀五首 其一
徐瑞（宋代）

伊优肮脏子自择，籧篨戚施我不能。试看洛阳红紫国，何如空谷一枯藤。
草
吴融（唐代）

染亦不可成，画亦不可得。
苌弘未死时，应无此颜色。
枢密谢公挽词
楼钥（宋代）

千古台山秀，名流列雁行。
惟公登政路，一旦破天荒。
故里空华屋，佳城映夕阳。
送车无路，东望泪浪浪。
赠汪鲁狂 其一
佘翔（明代）

桃花潭上旧汪伦，汴上相看冬复春。赠我琅玕长七尺，持归东海一垂纶。
治药
袁说友（宋代）

药采人间足，方从肘从参。
年来医罕间，老去病多谙。
风雨关淫疾，刀圭辨苦甘。
君看不龟手，犹败越人南。
挽夔漕王中浦二首
刘克庄（宋代）

羽书堆里挟遗编，往古来今尽粲然。
白发晚持川口节，丹旌暑下峡门船。
生前多半游榆塞，身后才方领木天。
老去一双怀旧泪，谁知滴向建溪边。
读史感兴
黄文雷（宋代）

子胡讥神仙，仙人轻薄俗。
轩冕既非荣，刀锯况多辱。
惟能小万物，是以超五欲。
栖琼得轻安，镂玉记华馥。
一咏太始音，灵芝悟前夙。
小谪未可遗，裁书系鹤足。
复次无题四首答李时荣黄门 其三
江源（明代）

暑去寒来会晤难，芙蓉花发石榴残。梦回长信金根远，人去龙沙玉箸乾。

桂子倚云擎露重，女萝延蔓挟霜寒。玉颜久谢朱铅饰，只恐傍人作俗看。
沈洞主
赵师秀（宋代）

案上阴符卷，应逢骊母传。
无言过永日，不食度终年。
云覆烧丹灶，花浮洗药泉。
时闻有玄虎，来礼洞门前。
閒十咏
仇远（元代）

翠袖佳人倚莫寒，双禽踏破玉阑干。
空山月落春风换，直作罗浮梦里看。
扁鹊墓
范成大（宋代）

活人绝技古今无，名下从教世俗趋。
坟土尚堪充药饵，莫嗔医者例多卢。
大晟府拟撰释奠十四首
佚名（隋代）

右文兴化，定古师经。
明祀有典，吉日愉丁。
岂牺在俎，雅奏在庭。
周旋陟降，福祉是膺。
减字木兰花 其三
贺铸（宋代）

南园清夜。临水朱阑垂柳下。从坐莲花。潋滟觥船泛露华。

酒阑坐罢。双□前愁东去也。回想人家。芳草平桥一径斜。
赋遗经阁
张栻（宋代）

生世岂云晚，六籍初未亡。
向来言外旨，瞠视多茫茫。
隐微会见独，如日照八荒。
始知传心妙，初岂隔毫芒。
绝学继颜孟，淳风返虞唐。
读书无妙解，数墨仍寻行。
况复志宠利，荆榛塞康庄。
自云稽古功，此病真膏肓。
君家屹飞阁，面对群山苍。
匪为登临娱，牙签富书藏。
邀予为着语，会意讵可忘。
一洗汉儒陋，活法付诸郎。
和陈洗马山庄新泉
徐铉（宋代）

已开山馆待抽簪，更要岩泉欲洗心。常被松声迷细韵，

忽流花洗落高岑。便疏浅濑穿莎径，始有清光映竹林。

何日煎茶酝香酒，沙边同听暝猿吟。
鸡雏
汪莘（宋代）

负清抱黄圆如弹，昆仑磅礴幽未判。
母鸡春日宿鸡栖，躬抱乾坤入烹煆。
翼之腹之气自蒸，有时踏转令交贵。
朦朦如因当昼中，惺惺无眠过夜半。
食时莫怪唤不应，凝然有在应难唤。
君不见阴阳气足有超越，恍惚惚恍生神观。
数声隔{彀弓换卵}闻淳音，一点悬胎脱幽赞。
母鸡惯事徐啄开，可怜毛羽良毰毸。
却思裹许若为活，跧伏性命能低回。
啄粟饮水孰教之，天机自动曾何疑。
三三两两旋母脚，出入南北相追随。
累然多寡企磊落，倏然后先无定著。
乘閒疾数数不得，往来旁午依前错。
闻道轮回少安泊，谪仙那能被法缚。
秋山归来酒新熟，呼童烹鸡色自若。
杀与不杀莫忖度，请君寒江倚山阁。
画意四首 其二
马臻（元代）

江花江草映江楼，写出江天一片秋。隔岸小桥低数尺，淡烟消处见渔舟。
翠蛟亭酬和 其二
赵汝谈（宋代）

闻道今晨看洞回，老龙眠处宝千堆。灵珠已落君侯手，枉著明驼夜半催。
发昌平
程敏政（明代）

出郭先登乱石冈，冻云垂野日苍凉。田麰冬尽犹悭雪，陵树年深总奈霜。

寝殿四围山色近，御桥横截涧声长。斋居依旧西风下，鹓鹭相联第几行。
入谷马上
文同（宋代）

北谷气象佳，有景乃天设。
峰峦互亏蔽，湍濑相绾结。
珍条拂垂袂，芳草留去辙。
自顾尘满缨，安能住深绝。
送鼎禅者
释重顯（宋代）

落落禅家流，携筇卷云毳。
别我振辞锋，夜堂消祖偈。
霜天飞一鹗，目对弹其滞。
春岸立千峰，指也乎其势。
行行复行行，清飚起兰蕙。
再和二首
吴芾（宋代）

一枝昨夜雪中开，报道江南春信回。
自与东君私有约，不须驿使寄将来。
风姿端是飞琼侣，标格宜为弄玉媒。
莫惜移尊来月下，要看疏影落金杯。
九日登白华岩同张南虚彭石堂范浯州
邱云霄（明代）

石磴交迷红叶乱，牧童遥指碧花丛。坐侵斜菊初经雨，巾挂长松不受风。

万井平依青嶂落，一峰寒入翠云重。登临不尽茱萸醉，漫引青藜东复东。
屏居北郊自秋涉冬绝省人事触绪有感托之讽吟书云前一日缉成八章寓兴抒情非以言诗也 其八
程公许（宋代）

南山翠鬅鬙，四荔拱故宅。采衣侍三寿，教爱如夙昔。

晓然一梦阑，无复万里隔。了知恩爱缚，障我修行力。

亦尝勤遍参，渐欲空结习。妄念绝攀援，自性非假借。

百千三昧门，惟此一事实。持问诸老禅，少露真消息。
进思堂夜坐怀故山
范成大（宋代）

尘事潮来不可推，身如病鹤强毰毸。
簿书遮断寻诗路，风雨惊残问月杯。
想得竹门无客到，直须雪夜有船回。
鲈乡望眼双明处，祗欠凌霄万仞台。
颂
张戒（宋代）

天不戴兮地不知，谁言南北与东西。身眠大海须弥枕，石笋抽条也大奇。
酬郭万户远寄塞下
吴屯侯（清代）

万里关山万里风，手磨残血试彫弓。苍驼晚放吹螺甲，黄鼠朝烹灌马𨣒。

谁说王嫱长有恨，不知苏武是何功。闻君一事犹堪羡，毳帐胭脂比旧红。
送远道人归九仙山
李宪噩（清代）

西岩白云里，师去及春晖。日晓双峰出，天晴一鹤归。

涧花粉棠艳，山菜刺楸肥。谁见孤吟罢，松间倚石扉。
次郑季明和袁子英纪梦韵（二首）
张著（金朝）

盈盈罗袜步轻移，紫绣衣裳杂凤缡。
金碗香酥来玉液，冰盘鲜帟出银丝。
晚行花底闲寻佩，夜坐灯前笑赌棋。
最是酒醒春思寂，月华初上海棠枝。
烟波即事
陆游（宋代）

烟波深处卧孤篷，宿酒醒时闻断鸿。
最是平生会心事，芦花千顷月明中。
减字木兰花·垂螺近额
张先（宋代）

垂螺近额，走上红裀初趁拍。只恐轻飞，拟倩游丝惹住伊。
文鸳绣履，去似杨花尘不起。舞彻伊州，头上宫花颤未休。
送庞侍御少南出按两浙二首 其一
欧大任（明代）

明堂令布履端馀，宪府霜飞按越初。沧海潮回收万弩，潢池氛净出单车。

探碑禹穴多奇字，访士桐江有旧庐。八使风流谁得似，西京人望皂囊书。
送裴处士应制举诗
刘禹锡（唐代）

裴生久在风尘里，气劲言高少知己。注书曾学郑司农，

历国多于孔夫子。往年访我到连州，无穷绝境终日游。

登山雨中试蜡屐，入洞夏里披貂裘。白帝城边又相遇，

敛翼三年不飞去。忽然结束如秋蓬，自称对策明光宫。

人言策中说何事，掉头不答看飞鸿。彤庭翠松迎晓日，

凤衔金榜云间出。中贵腰鞭立倾酒，宰臣委佩观摇笔。

古称射策如弯弧，一发偶中何时无。由来草泽无忌讳，

努力满挽当亨衢。忆得当年识君处，嘉禾驿后联墙住。

垂钩钓得王馀鱼，踏芳共登苏小墓。此事今同梦想间，

相看一笑且开颜。老大希逢旧邻里，为君扶病到方山。
句
潘天锡（唐代）

风便磬声远，日斜楼影长。
病中独游净慈，谒本长老，周长官以诗见寄，仍邀游灵隐，因次韵答之
苏轼（宋代）

卧闻禅老入南山，净扫清风五百间。我与世疏宜独往，君缘诗好不容攀。

自知乐事年年减，难得高人日日闲。欲问云公觅心地，要知何处是无还。
昭真宫
李光（宋代）

造物閟灵境，灵山隐仙躅。丹成自飞升，何用驾鸾鹄。

举手金沙岭，片石聊寄足。至今锁烟扉，气象钟清淑。

井池丹药就，千载湛寒绿。我来春雨馀，溢水涨幽谷。

琤琤落环佩，细细响琴筑。黄冠六七辈，一一道机熟。

余师本缁流，游走遍四渎。初明大乘禅，锋辨谁敢触。

升堂猛虎跪，诸方狐鼠伏。晚乃思长生，师许隶宝箓。

时登玉虚殿，叨迎御舆服。俯仰能几时，世事有反覆。

萧然坐空岩，复理旧松竹。却谈京洛梦，感慨气填腹。

人生梦幻耳，何必苦拘束。期师谢冠裳，复见真面目。
题剡溪障子
王世贞（明代）

晋有王子猷，风流掩前辈。高屐郤公门，拄笏马曹岁。

归来百事稀，种竹凡几围。贪看镜湖白，坐失青山辉。

风吹大空雪，片片镜中飞。千岩鸟雀冻不喧，田父墐户垆头眠。

孤棹苍烟放歌去，故人应在剡溪边。人间戴生宁易得，其若归心浩还发。

空林无枝玉凌乱，独破寒流载明月。相逢稚子候荆扉，东方渐高迹已微。

偶然适意差足快，千载何人劳是非。谁为强被丹青色，令予欲访山阴宅。

荻花茫茫不知路，中夜披图兴萧瑟。
荷花
丰稷（宋代）

桃杏二三月，此花泥滓中。人心正畏暑，水面独摇风。

净刹如金涌，嘉宾照幕红。谁歌采菱曲，舟在晓霞东。
送颜韶
岑参（唐代）

迁客犹未老，圣朝今复归。一从襄阳住，几度梨花飞。

世事了可见，怜君人亦稀。相逢贪醉卧，未得作春衣。
舟中和陈子东
王柏（宋代）

几年不蹋玉京埃，今日因何走一回。
怪石怒吞寒濑急，短篷冲破暮烟闲。
赖他清笑千余度，否则浩歌三四杯。
寄语逋仙诗侣至，搀先开著数枝梅。
昭祖送韩文
邓肃（宋代）

两鸟相酬不肯休，欲令日月无旋辀。
斯文未丧得韩子，扫灭阴霾霁九州。
古来散文与诗律，二手方圆不兼笔。
独渠星斗列心胸，散落毫端俱第一。
陋巷嗟余四壁空，恶本雕残付蠹虫。
虽得一班时可意，鱼鲁纷纷意莫穷。
好古谁似城南杜，平生不矜润屋富。
力刊善本妙毫厘，日费千金曾不顾。
老藤截玉奴侧理，千古松煤腾碧烟。
入手五行俱可下，兀兀短檠忘夜眠。
我生嗜好随时改，独有此书心不解。
欲酬厚意锥也无，更为先生作阿买。
送曾交屯田赴阙
赵抃（宋代）

治多祥气感，名可信书褒。诗有千篇富，才为两蜀豪。

任诚时少与，敦义世推高。剑栈芳菲地，公行我亦劳。
次韵蹈中见寄
韩淲（宋代）

山中石涧正冰冷，愁绝江梅满树花。王节随晴尚能句，幽怀无复怨年华。
挽王助教
刘克庄（宋代）

彼此俱丁未，相逢忆少时。
工书有筋骨，嗜句入肝脾。
鲁泮郎君秀，唐官助教卑。
直须燎黄诰，方慰蓼莪悲。
冬日送玉有归里
允禧（清代）

一帆高挂暮江头，万里归心葭菼洲。早岁莫吟平子赋，春风还上仲宣楼。

山围落日催寒叶，水下平沙滞远舟。樽酒重倾歌未断，朔云南雁动离忧。
劝请首座挂牌上堂
释心月（宋代）

三春去向那边去，九夏来从屋力来。
一喝两头俱坐断，人天眼目与谁开。
乌飞兔走，地转天回，
时有清风匝九垓。寒山满头灰，
引得丰干笑满腮。
题林彦潜诗编
马廷鸾（宋代）

快读诗人七钜编，前身端合是逋仙。
村翁溪老开吟社，愧我犹撑上水船。
柬陈公聘兼怀盛子才 其二
黎民表（明代）

天南归二鸟，俱是凤池群。独立青冥外，时来瑞圣君。

春风摇綵笔，夜月理玄文。惆怅初阳洞，相思寄暮云。
贺阳帅 其一
员兴宗（宋代）

使节西来快旧游，淳和一洗蜀鹃愁。文章星斗三千帙，号令风鹃六十州。

北虏伫瞻司马相，南夷祇畏卧龙侯。愿君翻出调元手，万亿春兮万亿秋。
落花
杨绘（宋代）

夜来经雨学啼妆，今日摧红怨夕阳。已落旋随春水急，强留还怯晚风狂。

应将别恨凭莺语，更把归期趁蝶忙。谁谓多情消不得，梦魂犹惜满栏香。
万菜作二首
廖行之（宋代）

吾儒不羡能方丈，彼相胡为万万钱。
谁识春来有珍味，乐如疏万曲肱眠。
园中菜把勤能致，曹掾莼羹美未专。
便作远谋胜肉万，他年无愧作诗篇。
山居首夏十首示外孙陈祖兰
李祁（宋代）

东风满意绿周遭，乍著单衣脱敝袍。最爱晚凉新浴罢，坐看春笋过林高。
菖蒲
陆游（宋代）

菖蒲古上药，结根已千年。
闻之安期生，采服可以仙。
斯人非世人，两耳长垂肩。
松下语未终，竦身上青天。
题法曜秋高卷寿温青霞侍御按楚
张萱（明代）

喤驺峨豸羡台公，三楚澄清六辔雄。法曜光寒云梦泽，寿星高映祝融峰。

中朝独坐霜飞简，南国埋轮铁驾骢。簪笔已簪倚史笔，采风须采大王风。
巫山一段云·玉女开金殿
马钰（金朝）

玉女开金殿，金公锁玉关。真清真净养胎仙。云透坎离间。贪看灵光上下。忘了之乎也者。神珠吐出九般霞。跨鹤赴仙家。
鸠峰送万二之泖上兼寄朗倩明生舜五
葛一龙（明代）

特地一抔起，宛然湖中央。
与君别于此，对酒情如伤。
寒水照荒路，夕风来寺香。
平生二三友，相忆在鲈乡。
过严关有感
李师中（宋代）

大抵孤忠报国难，古今共是一长叹。
玉关还路春无绿，定远归来鬓已斑。
同诸公有怀绝句
皇甫冉（唐代）

旧国迷江树，他乡近海门。移家南渡久，童稚解方言。
拟曹子建赠白马王彪六首 其五
缪祐孙（清代）

圣贤金石心，讵忧冰霜侵。天地一幕席，须臾一古今。

亲爱远不阻，奚用增悲吟。款曲片言摅，开颜披渊襟。

勿执妇孺意，而易杰士心。去去无复道，日暮驰山岑。
和虚舟明府赋得不知秋思在谁家
吴琏（明代）

梧叶飘寒不禁秋，况逢清夕露华流。征人漠漠云归塞，晚笛声声风满楼。

琴罢有人添别恨，情多何处赋閒愁。扁舟偏剩沧江客，头白冥心月共悠。
满江红 其二十三 既庭见示小影用悔庵回韵赠之
曹尔堪（清代）

偶赋梅花，心似铁、何妨绮语。生徒盛、参同考异，轩乎其鼓。

芳草闲门通小径，桐阴木榻容箕踞。咏停云、无语送归鸿，时凝伫。

嵇阮约，囊曾与，用舍义，聊中处。叹余生重见，屐拖残雨。

面道人来称上客，楮先生亦为宾主。但刿肠、搜肾是文章，凌燕许。
次韵徐大章移居
至仁（明代）

借屋藏书避世喧，地偏尘远水云繁。篱前沙渚群鸥卧，村外人家万蚁屯。

春送兰香浮绮席，月移梅影度柴门。杖藜惯识湖东路，今雨还寻孺子论。
和游章法寺
徐若浑（宋代）

嘉君步屐招提寺，应与白云相对闲。尽见地舆藏胜境，始知天柱是名山。

疏疏叶脱长林表，沥沥泉鸣乱石间。又入郡城声利窟，定嫌轻自宝坊还。
句 其三
严中和（宋代）

涧水活不冻，山枫老自灵。
行越巂道中
陈瑸（清代）

天下崎岖路，无如越巂西。重山复重壑，但有杜鹃啼。
伍员庙
杨备（宋代）

出境鞭尸报父雠，吴兵勇锐越兵忧。
忠魂怨气江云在，日见炉香烟上浮。
次韵公权子通唱酬诗四首 其三 春日旅怀
朱长文（宋代）

身在尘劳未免忧，伤春伫立碧江头。回肠只殢千钟饮，方寸那容万斛愁。

懒着锦袍凌巨浪，好乘黄犊傍高丘。池塘得句频相示，直把珠玑为暗投。
和正仲提举 其二
彭汝砺（宋代）

一丝急急一丝迟，触物苍茫若有思。流水高山新作操，十年留待伯牙知。
勤农轩为族兄德章赋时挈家居聊城
王汝玉（明代）

罢挟干时策，因从垄上耕。十年辞茂苑，数口寄聊城。

故业桑麻在，新居卉木成。相望千里外，徒此怆离情。
雷道夫随侍朝京还见示途中诸诗辄用奉柬
杨士奇（明代）

帝子趋朝归上国，儒臣随侍历脩程。渌波不动听鼍鼓，白雁纷回避羽旌。

逦迤关河千嶂出，参差宫阙五云明。非因此去游观乐，谁识当时赋颂声。
重哭周四
苏泂（宋代）

甫读宗周挽，那知遽绝弦。
所嗟无我辈，不独在诗篇。
行到水穷处，魂伤山寂然。
灰寒空酹酒，恸哭向苍天。
挽慈圣光献皇后二首 其一
刘摰（宋代）

四纪坤仪正，三宫册号尊。蚤还明辟子，坐见太平孙。

治诰遗神几，廞衣出寝门。如何天下养，难驻白云轩。
大涤洞天歌
张文虎（清代）

撑天一柱摩苍穹，云霞出没真灵宫。乘风御气倏来往，华阳林灵潜相通。

元封以来二千载，神仙中人几人在。年年龙简寄沈渊，有似泥牛入东海。

我生好游不好仙，来寻三十四洞天。黄冠导我穿竹径，双屐踏破岩扉烟。

岩烟霏微炬火绿，石鼓彭铿震崖谷。旋螺屡转粟生肌，两壁题名镂苍玉。

仙乎仙乎梳髻鬟，亭亭背立不可攀。奇峰倒挂窅无路，换骨何处求金丹。

姜真人，郭文举，图志荒唐奈何汝。碧树飞来捣药禽，玉芝衔出长生鼠。

隐士逃名偶托辞，君王媚道即贪痴。兴衰转眼青山笑，鳌足谁将八柱支。
朝中措
赵师侠（宋代）

疏疏帘幕映娉婷。初试晓妆新。玉腕云边缓转，修蛾波上微颦。

铅华淡薄，轻匀桃脸，深注樱唇。还似舞鸾窥沼，无情空恼行人。
寄苍山曾子实
邹登龙（宋代）

东湖从此别，嘉会邈无期。
望远音书阻，思君岁月乳。
春云山隔断，秋雨雁归迟。
欲见崆峒使，梅花寄一枝。
夏夜广寿寺偶书 其二
韩驹（宋代）

城郭初鸣定夜钟，苾刍过尽法堂空。移床独向西南角，卧看琅珰动晚风。
江上书怀
崔峒（唐代）

骨肉天涯别，江山日落时。泪流襟上血，发变镜中丝。

胡越书难到，存亡梦岂知。登高回首罢，形影自相随。
孔北海堂
李廌（宋代）

卯金自中叶，已若子南周。
阿瞒制威福，九鼎若缀旒。
余子不复忌，多士例为仇。
崭然见芒角，已坐锢与钩。
谁知英雄彀，翻令作罝罘。
假手陷正平，谑玩戮杨修。
小慧尚必除，伟人那得留。
凛凛孔北海，胸次包九州。
倘令坐庙堂，大盗当寝谋。
专诛及斯人，遂负壑与舟。
当时同朝士，苟生盍包羞。
身死名亦灭，白骨委山丘。
先生虽千载，生气尚横秋。
当时眼中意，付与一醉休。
文人具文行，来作东诸侯。
尚友天下士，复于古人求。
作亭俯层城，持杯想风流。
壁间妙著述，腾光昏斗牛。
文存人亦亡，应从文举游。
我生真碌碌，与世甘沉浮。
思为坐上客，扬觯和南讴。
无成老岩谷，哀哉空白头。
江楼闻砧（江州作）
白居易（唐代）

江人授衣晚，十月始闻砧。一夕高楼月，万里故园心。
华岩僧舍耸翠
张明中（宋代）

峻极攒空新泼蓝，山山头上立松杉。
高僧高处存高躅，不但云萝花作岩。
颂古一百首
释智愚（宋代）

拔树鸣条浩浩风，雨云翻覆在其中。
千波万浪惊天地，到海方知信不通。
次陈肩夔韵
姚勉（宋代）

蛮触争蜗角，兴亡土两丘。
一家文到古，万世月行秋。
鳌可三山冠，鹏须八极游。
胸中治安策，时事几堪忧。
僦舍西斋小圃竹树森植秋日摇落对之翛然因作
宋祁（宋代）

避事长卿志，闲居郎将流。
无心婴外物，有兴为高秋。
僦舍馀三婴，畸人代一邱。
园空树色至，日淡暝烟浮。
绀叶繁江蓼，丹须亚海榴。
青松七鬣嫩，黄菊万钉稠。
露泫梨津熟，风乾芰扇愁。
小池圆写镜，卧石侧盘虯。
爱竹惟惭赋，逢萱即忘忧。
信非吾土美，聊并小山留。
胜托三馀暇，幽寻五日休。
沼蛙观聿役，簷雀听啁啾。
心有冥鸿伴，歌烦警鹤酬。
兹焉为乐地，时事判悠悠。
寄马将军
张宪（元代）

马服古名将，孤军镇海壖。射雕天雨血，拔槊地飞泉。

筝手调银甲，花奴递玉鞭。虎营灯火夜，自注十三篇。
涿郡张守四咏 其三 夏祷甘霖
谢廷柱（明代）

望霓民皇皇，桔槔力已竭。太守视四境，忧恫如就爇。

祈天深自咎，臣职无乃缺。至诚乃回天，大雨漫原垤。

焦然就槁苗，勃尔生意茁。
焦山
高翥（宋代）

山拥中流翠作堆，四围竹树郁崔嵬。
殿前云向檐牙出，门外潮从海口来。
乞食僧归斋鼓动，打碑人去渡船开。
焦公羽化将古迹，付与瞿昙亦壮哉。
夏日无雨
释契嵩（宋代）

山中苦无雨，日日望云霓。小暑复大暑，深溪成浅溪。

泉枯连井底，地热亢蔬畦。无以问天意，空思水鸟啼。
留别左绵
刘敬（清代）

苍黄星夜报军书，杀贼雄心老未除。守有何难心贵一，名虽可假胆终虚。

偶闻落叶惊秋暮，惯听悲笳咽晓初。苦我登陴三百士，风餐露宿半年余。
颂十玄谈·一色
释印肃（宋代）

鹭鹚立雪非同色，镜裹色空谁间隔。
不是青黄黑白红，上下东西及南北。
玉楼春
欧阳修（宋代）

两翁相遇逢佳节。正值柳绵飞似雪。便须豪饮敌青春，莫对新似羞白发。

人生聚散如弦筈。老去风情尤惜别。大家金盏倒垂莲，一任西楼低晓月。
南庄八景为孙封君题八首 其五 绝顶双泉
潘希曾（明代）

山泉清可爱，绝顶日淙淙。一派已奇甚，飞来况复双。
偈颂七十六首
释师范（宋代）

时节不相饶，俄当七月朝。
未闻桐叶落，已觉稻香飘。
泣露蝉声咽，迎秋雁影遥。
有谁相共委，突兀对凌霄。
劝元功饮
韦骧（宋代）

昔时同闬今同郡，气义相欢此最亲。莫向酒杯成偃蹇，醉来诗格合清新。
送方二敬之北游
吴世忠（明代）

新制貂裘称体轻，试装宝剑已雄鸣。
黄河至后无舟渡，独跨骅骝冰上行。
送俞元宰失荐东归
强至（宋代）

蛟龙水浅一战失，鸿雁天寒相背飞。
疏柳不堪霜后折，故人转背酒边稀。
朱颜有改宜看镜，黄卷无穷且杜扉。
事业计从勤愤得，未妨邻里笑空归。
庚申
车若水（宋代）

襄阳耆旧总堪羞，只有庞公已入州。
自向芭蕉眠夜雨，不堪更鼓在床头。
姜邦杰以四绝见寄因和之 其一
虞俦（宋代）

当年宝婺我为州，锦里先生得唱酬。一自江头分袂后，至今空想暮云愁。
文衡缁致仕言归次韵二首 其一
黄佐（明代）

十月轩车出紫宸，三年京洛谢缁尘。北河冰雪偏留客，南国江缁久待人。

石室有书曾汗简，扁舟无日不思莼。此身直在云萝外，谁向中原惜凤麟。
郢州人歌
佚名（唐代）

父母育我田使君，精神为人上天闻。

田中致雨山出云，但愿常在不患贫。
出太平上南门
朱筠（宋代）

溪南横渡采虹坊，三月南州春有光。孤鹜平飞鸭水绿，远林低衬菜花黄。

瑞麻石响迟洪氏，怀衮楼虚对谢郎。小别城门略惆怅，诸生一揖总难忘。
与程端卿相另峡中共系船瀼东留一日
李石（宋代）

宦路随惊鹊，家山隔断鸿。
荒椽秋雨过，疏竹暗泉通。
千骑寻城北，双舟忆瀼东。
我诗虽未好，聊为使君穷。
送马使君赴郑州
钱起（唐代）

东土忽无事，专城复任贤。喜观班瑞礼，还在偃兵年。

膏雨带荥水，归人耕圃田。遥知下车日，万井起新烟。
次韵秦觏听雁闻鸡二首
陈师道（宋代）

行断哀多影不留，有人中夜揽衣裘。
笔头细字真堪怨，眼里长檠不解愁。
宣甫以栟榈茶刷见惠继之以诗依韵奉和
苏颂（宋代）

装橐分馀具，茶筒使拂尘。
制时工匪易，得处赏尤频。
常与轮槽并，宜为焙匣珍。
斋中延客语，供办未应贫。
赠太平马学博 其三
赵湛（清代）

贻我《白雪》篇，苍茫发瑶采。傲若松与柏，雪霜色无改。

捧读不忍释，浩淼望沧海。缄之玉函中，披阅对吉霭。

旦暮秋江滨，芙蓉共君采。
入如来禅
朱元璋（明代）

师心好善善心渊，宿因旷作今复坚。
与佛同生极乐天，观空利物来东边。
目有神光顶相圆，王公稽首拜其前。
笑谈般若生红莲，周旋俯仰皆幽玄。
替佛说法近市廛，骅骝杂□拥粉钿。
飘飘飞度五台巅，红尘富贵心无牵。
松下趺坐自忘缘，人间甲子不知年。
孤山观雪
赵企（宋代）

莫谓湖山景，寻常总一般。
欲穷清胜处，须向雪中看。
和谢吏部铁字韵三十四首·纪德十一首
邓肃（宋代）

穷居如将豆塞耳，一泓自足牛蹄水。
那知邻境有人豪，笑观造化但儿子。
笔端万字惊倒人，春色秋风随喜嗔。
一读锦囊殆仙去，欲借云軿遂朝真。
更当负笈慰愁绝，凭公一扫平生拙。
门人益亲自得回，会观踏破门限铁。
寻碧山吟社遗址怀兴复诸先生
华沅（元代）

披榛寻古社，寂寂深山境。龙缝白云封，藓气凝霜冷。

缅彼旧吟人，令我心耿耿。春风翛然来，岚光漾日影。

俯仰今昔间，不定如萍梗。行行碧山阿，钟声度西岭。
读苏武传
陈杰（宋代）

伸脚踏沙迹，开口吃汉天。
见天不见雪，况辨雪与毡。
环观不敢杀，谓是不死仙。
汉庭方求不死该，方士取露和玉屑，
何如老臣毡夹雪。
再答文潜
蔡肇（宋代）

羌兵昔出皋兰路，欲铲新城无聚土。
烟烽照夜气如霞，铁马连群歕成雨。
东西两关同日破，股掌婴儿绝哺乳。
鼓声十日拔帐归，至今犹说防城苦。
当时诸将无奇策，不敢弯弓向胡语。
橐驼西来金帛去，孽狐小鼠犹跳舞。
王师八月尽防秋，惴惴军兴恐编户。
腐儒不用辄忧边，庙堂有人制尊俎。
嘲人学脩炼
陈烓（明代）

神仙飞举本来空，后学纷纷醉梦中。老我已安生死分，有谁能造大还功。

丹炉缪说千年药，白发依然两鬓蓬。汉武秦皇皆好此，至今陵寝闭秋风。
答及甫见和二首
洪咨夔（宋代）

我爱湖南客，从横正复奇。
短裳甘制芰，破斧懒燃萁。
愤世惟堪饮，忧边不到诗。
最怜孤寂甚，欲为唤罗龟。
题远景山水四首 其三
释元肇（宋代）

缭白认飞流，千峰暗不收。何人拄寒瘦，担雨到溪头。
都门晚望
朱庆馀（唐代）

绿槐花堕御沟边，步出都门雨后天。

日暮野人耕种罢，烽楼原上一条烟。
勿去草
王安石（宋代）

勿去草，草无恶。
若比世俗俗浮薄。
君不见长安卿家，公卿盛时客如麻。
公卿去後门无车，惟有芳草年年佳。
又不见千里万里江湖滨，触目凄凄无故人，惟有芳草随车轮。
一日还旧居，门前草先锄。
草於主人实无负，主人於草宜何如。
勿去草，草无恶。
若比世俗俗浮薄。
东林小隐卷为沈处士题 其一
童轩（明代）

小隐东林地，身闲岁月忘。曲池山倒影，虚阁水生凉。

雨润琴丝慢，风薰药臼香。隐君清趣好，无梦到岩廊。
别诸同志（得新鸿）
钟蒨（唐代）

随阳来万里，点点度遥空。影落长江水，声悲半夜风。

残秋辞绝漠，无定似惊蓬。我有离群恨，飘飘类此鸿。
重阳日
赵蕃（宋代）

仆夫催蓐食，客子叹萧晨。
青嶂如迎客，黄花似笑人。
所思空脉脉，何是罢踆踆。
未慕龙山达，深怀靖节真。
减字木兰花 感作
王贞仪（清代）

构思下笔。汉魏齐梁求并立。底事心忙。才学韩苏又柳王。

拘牵潦草，面目何曾收拾好。纵效西颦。没奈生成嫫母形。
谢久轩蔡先生惠墨九首
姚勉（宋代）

寥寥六经余，天下无文章。
扬韩特近似，班马熏何香。
道至文亦精，万成朱紫阳。
愿言楫洋海，安敢航绝潢。
偈颂五首 其四
释了悟（宋代）

倒岳倾湫与么来，小根魔子谩疑猜。神驹一跃三千界，空说门前下马台。
送彦集之官浏阳
朱熹（宋代）

急景彫暮节，高风振空林。病夫掩关卧，长谣拥孤衾。

闻君千里行，四牡方骎骎。重此别离感，青天欲愁阴。

君行岂不劳，民瘼亦已深。催科处处急，椎凿年年侵。

君行宽彼氓，足以慰我心。荐书会满箧，社酒还同斟。

所念家同产，与君如瑟琴。兹焉不并驾，宰木寒萧椮。

尚喜吾诸甥，男恭女知钦。明朝复相忆，怅望楚山岑。
秋阴
黄振河（清代）

炊烟不辨昼沈沈，凉雨通宵作晓阴。极浦枫林添画意，闲庭梧叶堕秋心。

斜风断雁模糊影，中酒怀人惨淡吟。山色如妆本明净，一经浓抹易萧森。
题狄彦哲云溪隐居二首
项安世（宋代）

闲居郭内似村中，背市临河一迳通。
案上漆书何世字，墙头碧迳古时宫。
苦遭客子惊鸥鸟，闲在桥边数钓筒。
不是庞公怕城府，也来相就作渔翁。
满庭芳 斋居有感敬继遁庵兄韵
段成己（金朝）

鏖战文场，横挥笔阵，万言一策平边。青云稳步，逸气盖贤关。

致主尧虞堂上，真儒事、直欲追前。回头错，閒中风味，一笑觉都还。

百年都几日，何须抵死，著意其閒。寻一邱一壑，此固无难。

遁迹月萝深处，风吹梦、不到长安。浑无事，床头睡起，檐日已三竿。
梦江南
胡凯似（清代）

还记否，烹茗晚凉天。倩影已和花太瘦，离愁犹抱梦孤悬。

江北又经年。
长桥月夕
武衍（宋代）

捲来沧海黄银浪，飞出层云白玉团。千古垂虹奇绝处，独凭三百赤阑干。
赠野逸
周弼（宋代）

悠悠行路雪侵头，拟出重关洗弊裘。
堤上忽逢憔悴客，背花停酒说通州。
晤胡南溟君有作
陈梅峰（清代）

桂花香里著先鞭，翮铩秋风共怆然。或者蹉跎能补寿，更将镕铸当编年。

珂乡风景浓于酒，曩日宾朋散似烟。君耐盛时甘大隐，耕经耨史作良田。
陈推官幽居十咏 其七 溪上赋诗
王炎（宋代）

阅遍岸花汀草，撚髭危坐渔矶。一笑冥搜得句，溪山争吐光辉。
海南黎人作过据临皋县惊劫傍近因小留海康十一月望闻官军破贼二十日戒行戏作两绝句 其二
李纲（宋代）

沈沈碧海绝津涯，一叶凌波亦快哉。假使黑风漂荡去，不妨乘兴访蓬莱。
班昭女诫引鄙谚
佚名（魏晋）

生男如狼，犹恐其尪。生女如鼠，犹恐其虎。
上益公十绝为寿 其六 丹桂
刘过（宋代）

少壮东堂奏捷功，浮香仙籍继家风。年年占得中元景，一颗冰轮照九穹。
圜悟和尚赞三首
释宗杲（宋代）

这老汉无置锥之地而不贫，有无价这宝而不富。
睹从善而不欣，遇诸恶而不怖。
一著当阳全提，要且秋毫不露。
有时石火里藏身，却向电影中回互。
塞却临济三玄门，截断岩头末后句。
人日游西山寺观谢章壁画山水
赵秉文（金朝）

萧寺荒堂三五间，谢章满壁画江山。天涯霜雪少春意，一日携江开心颜。

饥禽穿窗啄官粟，岁久刓墙樵指秃。山僧送客不关门，寒云夜夜飞来宿。
晚秋病中
王建（唐代）

万事风吹过耳轮，贫儿活计亦曾闻。偶逢新语书红叶，

难得闲人话白云。霜下野花浑著地，寒来溪鸟不成群。

病多体痛无心力，更被头边药气熏。
谒金门
毛幵（宋代）

春已半。芳草池塘绿遍。山北山南花烂熳。日长蜂蝶乱。

闲掩屏山六扇。梦好强教惊断。愁对画梁双语燕。故心人不见。
九日侍宴太清楼
张方平（宋代）

登高闻旧俗，况此奉尧觞。鸣跸遥空下，层楼颢气傍。

御沟新过雨，苑树未经霜。楚泽丹苞重，吴畦紫穗香。

三侯天纵妙，九节召南章。中岂矜多艺，威将慑四方。

清时人共乐，白日坐间长。近从叨慈渥，区区祝寿昌。
次韵季共月夜见怀竹坡用子绍韵 其十二
周紫芝（宋代）

十事如意八九无，暮年犹喜见子都。那能从公得三绝，但可一身观六如。
五月十日与吕仲甫周邠僧惠勤惠思清顺可久惟
苏轼（宋代）

三吴雨连月，湖水日夜添。
寻僧去无路，潋潋水拍檐。
驾言徂北山，得与幽人兼。
清风洗昏翳，晚景分浓纤。
缥缈朱楼人，斜阳半疏帘。
临风一挥手，怅焉起遐瞻。
世人骛朝市，独向溪山廉。
此乐得有命，轻薄神所歼。
晚蝉
张弘范（元代）

三生齐女旧精魂，哭断残阳雨后村。千古闺愁无处著，断肠声里又黄昏。
邓六训导应南皮尚书师聘将之武昌内子制诗扇送行为写楚山补空赠题 其二
诸可宝（清代）

乘兴西行访故人，开堂都讲礼分宾。敢如嘉淑能酬唱，况复潘杨是世亲。

楚客相思烟浪阔，吴天已过石槐新。祇余削牍犹从事，未扑襕衫十斗尘。
贺王使君
杨简（宋代）

南风薰兮，如其仁兮。
盎乎惠和，物之乐且欣兮。
雪二首
李石（宋代）

岁事频年恶，心知一饱难。
只愁无此雪，得句不言寒。
酒薄何妨圣，梅清合进官。
老兵怜我意，赤脚唱平安。
吴下同年会诗
唐子寿（宋代）

人生会少足睽违，尊酒相从又复稀。
我欢散材谁见数，公持华节幸相依。
题名雁塔思当日，曳屣龙门借夕晖。
会见十行来日下，禁涂高处看横飞。
听幽兰
白居易（唐代）

琴中古曲是幽兰，为我殷勤更弄看。

欲得身心俱静好，自弹不及听人弹。
客舍有怀因呈诸在事
崔峒（唐代）

读书常苦节，待诏岂辞贫。暮雪犹驱马，晡餐又寄人。

愁来占吉梦，老去惜良辰。延首平津阁，家山日已春。
海上吟
徐世佐（清代）

去去吾将老，西风万里长。一尊沧海月，三尺岛门霜。

龙蹻争栖息，鲛珠竟杳茫。何来钓鳌客，飘泊入重洋。
赠蒋知县
叶适（宋代）

稳绊芒鞋尽室行，何曾遣吏向前迎。
存斋尽问深深意，只此能存不用名。
西湖打冰词用梅村韵同宾梅作
高锡恩（清代）

北风凛冽寒侵骨，冻合明湖冰半尺。况复漫空吹柳絮，千山飞鸟藏无迹。

今朝雪霁同云开，唤舟渐有游人来。银桥横锁不可进，篙师奋勇呼若雷。

高擎巨梃露两肘，渐见层冰缺湖口。汹如金铁相挈撞。

未识水仙震惊否。兔起鹘落势不平，手挥白雨力匪轻。

豁然恍似城郭破，但见利锷如椎成。舟行顺势倍曲折，船头又阻重冰白。

急呼舟子更持槌，如巨岳崩如帛裂。岸边冰坚类石横，千杵不动仍硁硁。

严威冷冱有若此，慨然念彼号寒声。遥看老梅正僵卧，登岸还寻酒家坐。

却忆重光大雪年，人著芒鞋踏冰过。
哀扇工歌
沈作喆（宋代）

某州竹扇名字著，织扇供官困追捕。
使君开府未浃旬，欲戴纶追挥白羽。
新模巧制旋剪裁，百中无一中程度。
犀革镌柄出虫鱼，麝煤熏纸生烟雾。
蕺山老姥羞翰墨，汉宫佳人掩纨素。
衙内白取知何名，帐下雄拿不知数。
供输不办箠楚频，一朝赴水将谁诉。
使君崇重了不闻，呜呼何以慰黎庶。
闻道园家卖菜翁，又说江头打鱼户。
号令亟下须所无，官不与钱期限遽。
归来痛哭辞妻儿，宿昔投缳挂枯树。
一双婉婉良家子，吏兵夺取名为顾。
弟兄号叫邻里惊，两家吞声丧其妪。
死者已矣可奈何，冤魂成群空号呼。
杀人纵欲势位尊，贪残无道天所怒。
邦人蓄愤不敢言，君其拊马章台路。
送章頔寺丞之巴陵
杨亿（宋代）

涔阳从事有嘉声，外计封章荐姓名。再命便为千室宰，于飞又出九重城。

腰悬铜墨才犹屈，吟对江山思转清。楚客十年偏遂意，秋风满箸紫莼羹。
病起十首
刘克庄（宋代）

酒户诗坛聊尔耳，也吟唧唧醉陶陶。
鲸鱼翡翠兼群体，蜾蠃螟蛉视二豪。
京洛饮徒烦借问，江湖社友谬推高。
可怜小杜醺酣者，浪许诗人仆命骚。
梁彭州归自道山溯流入峡以二诗见寄因次其韵 其一
王十朋（宋代）

首遇重华辟四门，郡符帅阃误蒙恩。路经滟滪少陵鬓，草梦池蒙灵运魂。

马运敢辞论水陆，兵储未暇议营屯。故人相见谈时事，耿耿胸中直气存。
春日咏梅花
王贞白（唐代）

靓妆才罢粉痕新，迨晓风回散玉尘。

若遣有情应怅望，已兼残雪又兼春。
南至日隔仗望含元殿香炉（一作王良士诗）
车缅（唐代）

抗殿疏元首，高高接上元。节当南至日，星是北辰天。
宝戟罗仙仗，金炉引瑞烟。霏微双阙丽，溶曳九州连。
拂曙祥光满，分晴晓色鲜。一阳今在历，生植愿陶甄。
呈万菴十章·採药
白玉蟾（宋代）

王蕴山头多白云，白云深处药苗芬。
威音王佛随时种，元始天尊下手耘。
石女骑龙攀雨（左瓜右瓜），木人驾虎摘霜芸。
不论贫富家家有，採得归来各一斤。
次赵将春日韵 其一
韩淲（宋代）

立尽花阴把一枝，风流元自不如痴。锦笺欲写相思字，谁记伤春病酒时。
大雪自夜至旦欲午始晴
陆游（宋代）

薄暮雪云低，清宵气惨凄。
方听打窗急，已报与阶齐。
疏箔穿飞蝶，空庭聚戏猊。
新晴思访客，愁绝满城泥。
题桐城张相国赐园泛舟图 其三
刘统勋（清代）

凤雏绕膝彩衣斑，问字传经得暂间。谷口锦茵花冉冉，林间歌管鸟关关。
和微之
韩维（宋代）

庭讼萧然昼景清，每因闲暇接耆英。
言诗屡奉从容论，对酒常怀淡泊情。
解秩尚思嵩峤色，入朝还听禁钟声。
怜君壮岁多留滞，不尽鹏搏九万程。
蕲州道中
刘过（宋代）

如箭阴风劈面吹，雪花斜夹雨垂垂。
胸中自有平戎策，路入蕲州冷不知。
妙智寺
董嗣杲（宋代）

空凉妙智寺，经始卧遗碑。
白日有精魅，长年无住持。
雨淋泥灶坏，草迸石炉欹。
才入庐峰界，天风逐步随。
以诗句咏梅·微月黄昏句里香
方蒙仲（宋代）

千载几梅诗，难在道首处。
便是武夷翁，亦赏西湖句。
送李省元周辅
员兴宗（宋代）

舟亦不肯驻，人亦不肯息。
君有浩荡志，我带憔悴色。
欣然别我去，吾宁旅终极。
念昔始知子，气度流辈百。
元祐明公孙，对面想宿昔。
冯翁口吃吃，遇子亦宾客。
悼徃怀今兹，俯见江汉窄。
一官家万里，怅恍冻饥逼。
大观三年释奠六首
佚名（隋代）

肃庄绅緌，吉蠲牲牺。
于皇明祀，荐登惟时。
神之来兮，肸乡之隋。
神之云兮，休嘉之贻。
次韵江子我见寄
晃冲之（宋代）

敢恨新居僻，深怀故国尊。
耕耘得遗物，版筑尚颓垣。
溪隔城南寺，崖通市北门。
它时如访我，但认语音存。
和林子中待制
苏轼（宋代）

两翁留滞各皤然，人笑迂疏老更坚。
共把鹅儿一樽酒，相逢卵色五湖天。
江边遗爱啼斑白，海上先声入管弦。
早晚渊明赋归去，浩歌长啸老斜川。
次韵答和叔见招茅庵弈棋
韦骧（宋代）

岂弟移风州事稀，何妨退食自逶迤。新阳来复茅庵暖，喜奉高篇促对棋。
黄鹄
陈洎（宋代）

呼树止陵阳，逢辰下建章。
奇姿标上瑞，正色丽中央。
昭祀祠坛畔，声歌太液傍。
凤教鸿作侣，天与菊为裳。
神雀非灵异，流莺愧采章。
集汙宁我类，一举戛云翔。
游小金山
吴广（明代）

飞崖突立郁中洲，四壁霞光拥玉流。须信业林真别岛，始知尘世总浮沤。

鱼因听偈频依藻，鸟为忘机故近舟。自笑烟霞终有分，将谁骑鹤共遨游。
泰灵园书事
蔡襄（宋代）

上元天仗款琳房，灵圃遥传玉殿香。
要识年年桃李色，不关春力是恩光。
送陆子履学士通判宿州
梅尧臣（宋代）

雷雨初过草木新，汴堤杨柳绿阴匀。
已看画舸逐流水，不惜长条折与人。
淮境秋传蟹螯美，郡斋凉爱蚁醅醇。
睢南莫久留才子，宣室归来问鬼神。
酬崔五郎中
李白（唐代）

朔云横高天，万里起秋色。壮士心飞扬，落日空叹息。

长啸出原野，凛然寒风生。幸遭圣明时，功业犹未成。

奈何怀良图，郁悒独愁坐。杖策寻英豪，立谈乃知我。

崔公生民秀，缅邈青云姿。制作参造化，托讽含神祇.

海岳尚可倾，吐诺终不移。是时霜飙寒，逸兴临华池。

起舞拂长剑，四座皆扬眉。因得穷欢情，赠我以新诗。

又结汗漫期，九垓远相待。举身憩蓬壶，濯足弄沧海。

从此凌倒景，一去无时还。朝游明光宫，暮入阊阖关。

但得长把袂，何必嵩丘山。
和嵩岳行
胡奎（元代）

吾闻三十六峰青嶙峋，仙翁价重连城珍。金堂石室不可到，紫芝瑶草长清新。

自笑青春探灵秘，望断蓬莱五云气。不是丹丘紫凤凰，按图空想千年瑞。

使君看山双眼青，题诗曾寄山之灵。吹笙每招王子晋，采药或遇安期生。

锦袍旧是龙门客，不怕山灵夜呵责。有时笑接浮丘公，有时吹笙坐盘石。

醉骑黄鹄登天门，濯足银河清绝群。鸿龙玉狗森左右，大叫阊阖排青云。

紫皇授以瑶台月，照见迎风玉壶雪。鹤梦寥寥蕙帐空，幡然又与烟霞别。

黄河一千年一清，六龙在天当圣明。河阳种得花满树，谁能解此春风情。

明当高附垂云翼，直上榑桑望朝日。肯信东方有小儿，三偷阿母蟠桃实。
郊行涉淖屡濒危殆晚憩鲍监南斋用前韵
顾清（明代）

久晴思雨雨思晴，晴日依然是雨行。屡涉泥涂愧舆皂，敢誇轩盖后公卿。

良苗近甸高低满，王气诸陵日夜生。细听白头宫监语，劫灰何必问昆明。
颂古三十八首
释慧方（宋代）

闭户敲门向谁道，遂公言下便知归。
从前活计都抛下，争奈时人会者稀。
天竺寺 其一
百保（唐代）

修竹带朝烟，声喧石底泉。湖山环法界，梵呗落诸天。

扑面岚光湿，当空塔影圆。笋舆归路远，回首白云连。
隐真堂
胡志道（宋代）

休说神仙事眇茫，出游尘世且和光。谁知今日真栖地，便是他年羽化乡。

朝罢玉坛云满袖，梦回金阙月侵廊。兹游似觉青冥上，隐隐微闻咏洞章。
乌鹊桥上元
杨备（宋代）

月满星移水照天，南飞乌鹊影翩翩。
虽然上属牵牛分，不为秋河织女填。
屈原庙
崔涂（唐代）

谗胜祸难防，沈冤信可伤。本图安楚国，不是怨怀王。

庙古碑无字，洲晴蕙有香。独醒人尚笑，谁与奠椒浆。
王有之见和复用韵二首
陈棣（宋代）

年来慵堕畏多愁，怕见群才得意秋。
题柱敢期乘驷马，隐鄽端欲舍蜗牛。
既成春服柳歌咏，拟赋閒情且罢休。
漫道无心关节物，杖藜时为好山留。
送彭肯亭太史册封沈藩便道过里寿太公九十
于慎行（明代）

潞子城头紫气悬，词臣持节下从天。绨函借日开银榜，绮阁飞花映醴筵。

疏雨寒声汾水上，白云秋色太行前。江乡更待趋庭庆，共羡彭■阅大年。
观杨之美盘车图
梅尧臣（宋代）

谷口长松叶老瘦，涧畔古树身枯高。
土山惨憺远复远，坡路曲折盘车劳。
二车回正辕接轸，继下三车来{左山右急}嶙。
过桥已有一乘歇，解牛离轭童可哂。
黄衫乌巾驱举鞭，经险就易将及前。
毂轮傍侧辐可收，蹄角搀错卷箱联。
古丝昏晦三尺绢，画此当是展子虔。
坐中识别有公子，意思往往疑魏贤。
子虔与贤皆妙笔，观玩磨灭穷岁年。
涂丹抹青尚欺俗，旱龙雨日犹卖钱。
是亦可以秘，疑亦不可捐。
为君题卷尾，愿君世世传。
题沈仲一所藏周氏群公书帖
陈傅良（宋代）

纷纷世上如落花，东风即入东邻家，
要亦余事吾何嗟。斯人故国之乔木，
枝叶胡然亦流落。吾生已晚讲闻熟，
见欲堕泪那忍读。古来道德功名上，
传世不曾缘物重。君不见人间秦汉，
子子孙孙永宝用。
符离行
吕本中（宋代）

符离之民难与居，五年坐此如囚拘。比屋生涯但剽劫，诸生学问只乡闾。

南邻经年不相见，北里虽见复粗疏。窄衣小帽走尘土，也复生貌施襟裾。

对此自然忧气满，疾病日益何由除。君不见图经所记又可哀，此州自古无贤才。
侯妇叹三首 其三
薛季宣（宋代）

侯妇且勿叹，金玉多满堂。蛾眉不让人，当奈薄情郎。
木兰花减字（赠晃无咎舞鬟）
陈师道（宋代）

娉婷娜袅。红落东风青子小。妙舞逶迤。拍误周郎却未知。

花前月底。谁唤分司狂御史。欲语还休。唤不回头莫著羞。
瑞莲桥即九曲池和王肱原韵
周公弼（宋代）

石门双峙耸前蹊，溪白疑藏照水犀。古木万株清露染，晓风千叠瑞烟迷。

虚岩伏虎和风啸，峻壁闻猿向晚啼。更有淡轩轩上趣，妙缘真觉證菩提。
挽汤丞相三首
吴芾（宋代）

吴郡为僚日，如公最妙龄。
众寻归鬼录，独出佐王庭。
道丧思人物，公存尚典刑。
伤哉今亦逝，唯我老零丁。
送伯和侄归里之戍
赵汝腾（宋代）

留尔纫秋桂，归欤迫戍瓜。
定将儒术饰，肯以惠文夸。
狱敬裨王国，帷褰佐使家。
公余更努力，学似海无涯。
圣门
陆游（宋代）

圣门妙处不容思，千古茫茫欲语谁？曦发庭中新沐後，舞雩沂上咏归时。
研求岂足窥微指，博约何由遇硕师？小疾扫空身尚健，蓬窗更作数年期。
秦城
张孝祥（宋代）

堑山堙谷北防胡，南筑坚城更远图。桂海冰天尘不动，那知垄上两耕夫。
广都道中呈季长
陆游（宋代）

天上石渠郎，能来伴楚狂。
风雪朝并辔，灯火夜连床。
江水不胜绿，梅花无赖香。
剧谈那得住，出处要平章。
西门行
李咸用（唐代）

劳禽不择枝，饥虎不畏槛。君子当固穷，无为仲由滥。

尔奋空拳当击剑，水纵长澜火飞焰。汉高偶试神蛇验，

武王龟筮惊人险。四龙或跃犹依泉，小狐勿恃冲波胆。
读后山诗
陈必复（宋代）

百世人参杜陵句，一灯晚得后山传。
天寒霜重隼孤击，木落江空花自妍。
绝代文章惊此老，半生心力尽他年。
后来不作嗟谁继，古意凄凉付断编。
春闱报罢答寄宜甫刺史四首 其四
梅文明（清代）

家法无如日课诗，消磨心力供詅痴。居然古器今难卖，除却欧阳若个知。
宿濡江闻雁
苏景熙（明代）

切切似离群，风飘影乍分。微茫江上月，呜咽岭头云。

游子三更梦，扁舟独夜闻。不禁乡思远，枫叶落纷纷。
洵上人房
葛绍体（宋代）

自占一窗明，小炉春意生。
茶分香味薄，梅插小枝横。
有意探禅学，无心了世情。
不知清夜坐，得知若为清。
团扇歌三首 其三
薛季宣（宋代）

团团白纨扇，奉君挥素手。馀凉入长夏，结交贵经久。
晚步
李存（元代）

茅屋青帘隔晚桥，白沙红树水迢迢。人生到底头如雪，莫管春风消不消。
奉陪府公赛雪桥公庙纪事兼呈粹幕诸君
苏颂（宋代）

北走出都门，寒坰冒初雪。
言瞻汉三公，严祠奉遗烈。
襜帷未行春，首兹荐腥血。
念昨冬愆阳，时风少凝冽。
长人惜熯灾，坐合苦忧惙。
遣吏造灵宇，精心致萧焫。
冥感不逾旬，同云寝融结。
甸畿千里间，滋液遍农畷。
兆为丰年祥，仓箱行可阅。
报祈礼则然，况乃人望觖。
前期告祝史，按令肄仪蕝。
俎豆载博肥，尊罍泲芳飶。
朱轓朝启行，骑从纷交列。
雍容幕府盛，陪预愧蒙拙。
联行趋閟宫，就位修罄折。
拜望已告虔，叹咏想奇节。
惟昔汉之季，奸雄逞权谲。
公初任州郡，超然脱羁紲。
敢犯跋扈锋，终正狡吏谳。
霁威遁世贤，先觉安民杰。
举当仇无避，义在亲则灭。
入朝掌武事，出塞受师孑。
胡尘息边土，蛮貊竄巢穴。
屡进行惟危，保终名不缺。
世阀著庙鼎，庸勋刊冢碣。
清风邈千载，血祀岂尝绝。
时其福善事，乡人每谈说。
水旱或荣雩，响应甚昭晰。
神实依于人，祷祀戒轻媟。
今兹罄诚礼，庶可消眚孽。
府公台阁老，家声继皋契。
都圻出居留，条令见施设。
芘民慈惠师，事神粢盛洁。
威行肃群豪，政成除一切。
贰车实邦英，诸僚亦时哲。
儒雅资缘饰，吏治赖关决。
非才荷宽矜，幸免事卑屑。
方欣盍簪得，载咏嘤鸣阕。
期会间亦希，宴游时岂辍。
嘉此岁事和，乐哉民共悦。
览古极优游，言归日将昳。
题芦雁图 其一
解缙（明代）

閒随明月宿芦花，摇落江南未怨嗟。万里不辞天路远，帛书曾到帝王家。
辰阳即事（一作刘长卿诗，题云感怀）
张谓（唐代）

青枫落叶正堪悲，黄菊残花欲待谁。水近偏逢寒气早，

山深常见日光迟。愁中卜命看周易，病里招魂读楚词。

自恨不如湘浦雁，春来即是北归时。
漫天岭
张先（宋代）

不独高明不可谩，仍知不似泰山安。
五丁破道秦通蜀，却被行人脚下看。